Document ID: 32009D0417

NEUVOSTON PÄÄTÖS,
tehty 27 päivänä huhtikuuta 2009,
liiallisen alijäämän olemassaolosta Espanjassa
(2009/417/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 6 kohdan,
ottaa huomioon komission suosituksen,
ottaa huomioon Espanjan esittämät huomautukset,
sekä katsoo seuraavaa:
(1)
Perustamissopimuksen 104 artiklan mukaan jäsenvaltiot välttävät liiallisia julkistalouden alijäämiä.
(2)
Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.
(3)
Perustamissopimuksen 104 artiklan mukainen liiallisia alijäämiä koskeva menettely, sellaisena kuin sitä on selkeytetty liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetulla neuvoston asetuksella (EY) N:o 1467/97 (1), joka on osa vakaus- ja kasvusopimusta, edellyttää päätöstä liiallisen alijäämän olemassaolosta. Perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa vahvistetaan lisämääräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 3605/93 (2) vahvistetaan yksityiskohtaiset säännöt ja määritelmät mainitun pöytäkirjan määräyksen soveltamiseksi.
(4)
Vkaus- ja kasvusopimuksen uudistuksella vuonna 2005 pyrittiin lisäämään sopimuksen vaikuttavuutta ja vahvistamaan sen talousteoreettista perustaa sekä turvaamaan julkisen talouden kestävyys pitkällä aikavälillä. Sillä pyrittiin varmistamaan, että erityisesti talouden tilanne ja talousarviotilanne otetaan täysin huomioon liiallista alijäämää koskevan menettelyn kaikissa vaiheissa. Vakaus- ja kasvusopimuksen tarjoama kehys tukee tällä tavoin julkisen talouden rahoitusaseman ripeään tervehdyttämiseen tähtäävää hallituksen politiikkaa, jossa otetaan huomioon talouden tilanne.
(5)
Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Otettuaan huomioon perustamissopimuksen 104 artiklan 3 kohdan mukaisen kertomuksensa ja talous- ja rahoituskomitean 104 artiklan 4 kohdan mukaisesti antaman lausunnon komissio on katsonut, että Espanjassa on liiallinen julkisen talouden alijäämä. Komissio antoi tämän vuoksi neuvostolle Espanjaa koskevan lausunnon liiallisen alijäämän olemassaolosta 24 päivänä maaliskuuta 2009 (3).
(6)
Perustamissopimuksen 104 artiklan 6 kohdan mukaan neuvoston olisi otettava huomioon kyseisen jäsenvaltion mahdolliset huomautukset ennen kuin se kokonaistilanteen arvioituaan päättää, onko jäsenvaltiossa liiallinen alijäämä. Espanjaa koskevan kokonaisarvion perusteella voidaan todeta seuraavaa.
(7)
Vakausohjelman tammikuun 2009 tarkistuksen mukaan Espanjan julkisen talouden alijäämän arvioidaan saavuttaneen vuonna 2008 3,4 prosenttia suhteessa BKT:hen, joten se ylitti viitearvon, joka on 3 prosenttia suhteessa BKT:hen. Alijäämä oli lähellä 3 prosentin viitearvoa suhteessa BKT:hen, mutta viitearvon ylittymistä ei voida pitää poikkeuksellisena perustamissopimuksessa sekä vakaus- ja kasvusopimuksessa tarkoitetulla tavalla, ottaen huomioon, että reaalinen BKT:n kasvu Espanjassa oli 1,2 prosenttia suhteessa BKT:hen vuonna 2008, kun se oli 3,7 prosenttia vuonna 2007, ja tuotantokuilu pysyi positiivisena. Viitearvon ylittymistä ei myöskään voida pitää väliaikaisena.
(8)
Komission tammikuun 2009 väliennusteen mukaan julkisen talouden kokonaisalijäämän arvioidaan kasvavan 6,2 prosenttiin suhteessa BKT:hen vuonna 2009 (mukaan lukien alijäämää lisäävät kertaluonteiset toimenpiteet, joiden suuruus on yli 0,5 prosenttia suhteessa BKT:hen). Ennuste perustui oletukseen, että BKT supistuu 2 prosenttia, sekä vuoden 2008 talousarviolain ja Espanjan viranomaisten 27 päivänä marraskuuta 2008 ilmoittaman finanssipoliittisen toimenpidepaketin varovaiseen arvioon. Olettaen tavanomaiseen tapaan, että talouspolitiikka säilyy ennallaan, vuoden 2010 alijäämäksi ennakoidaan 5,7 prosenttia suhteessa BKT:hen. Alijäämää koskeva perustamissopimuksen arviointiperuste ei näin ollen täyty.
(9)
Julkinen bruttovelka on edelleen selvästi alle viitearvon, joka on 60 prosenttia suhteessa BKT:hen. Velkaa oli tammikuun 2009 vakausohjelman mukaan arviolta 39,5 prosenttia suhteessa BKT:hen vuonna 2008. Komission tammikuun 2009 väliennusteen mukaan julkinen velka suhteessa BKT:hen kasvanee kuitenkin edelleen huomattavasti, ja sen ennustetaan nousevan 53 prosenttiin vuonna 2010.
(10)
Asetuksen (EY) N:o 1467/97 2 artiklan 4 kohdan mukaan muut merkitykselliset tekijät voidaan ottaa huomioon liiallisen alijäämän olemassaolosta tehtävää, perustamissopimuksen 104 artiklan 6 kohdan mukaista neuvoston päätöstä edeltävissä vaiheissa ainoastaan, jos kaksoisedellytys - se, että alijäämä pysyy lähellä viitearvoa, ja se, että viitearvon ylitys on väliaikaista - täyttyy kaikilta osin. Espanjan tapauksessa tämä kaksoisedellytys täyty. Merkityksellisiä tekijöitä ei sen vuoksi oteta huomioon tätä päätöstä edeltävissä vaiheissa,
ON TEHNYT TÄMÄN PÄÄTÖKSEN:
1 artikla
Kokonaisarvion perusteella todetaan, että Espanjassa on liiallinen alijäämä.
2 artikla
Tämä päätös on osoitettu Espanjan kuningaskunnalle.
Tehty Luxemburgissa 27 päivänä huhtikuuta 2009.

Labels: 2
18